
Tom skottet over skulderen og så mannen komme ut av The Green Cage. Tom gikk fortere. Det var ingen tvil om at mannen var etter ham. Tom hadde lagt merke til ham for fem minutter siden, da han satt og studerte ham omhyggelig fra et bord, som om han ikke var helt sikker i sin sak. Han hadde virket sikker nok til at Tom tømte glasset i en fart, gjorde opp for seg og gikk ut.

På hjørnet bøyde Tom seg frem og småløp over Fifth Avenue. Der lå Raoul’s. Skulle han ta sjansen på å gå inn der og ta en drink til? Friste skjebnen og så videre? Eller skulle han pile over i Park Avenue og prøve å riste ham av seg i et par mørke portrom? Han gikk inn i Raoul’s.

Automatisk så han seg om på veien bort til en tom plass ved baren for å finne ut om det var noen han kjente. Det var en svær kar med rødt hår som han aldri husket navnet på, han satt ved et bord sammen med en blond pike. Den rødhårete viftet med hånden, og Tom løftet en slapp hånd til svar. Han svingte et ben over krakken og vendte utfordrende ansiktet mot døren.

«En gin-tonic, takk», sa han til bartenderen.

Var dette en mann av den typen de ville sende etter ham? Var det, var det ikke, var det? Han så ikke ut som en politimann eller detektiv. Han så ut som en forretningsmann, far til en eller annen, velkledd, velnært, litt grå i tinningene, med noe visst usikkert over seg. Var dette den typen de satte på en slik jobb, for å gi seg i snakk med en i en bar kanskje, og så – pang! – en hånd på skulderen, mens den andre viste frem et politimerke. Tom Ripley, De er arrestert. Tom holdt øye med døren.

Der kom han. Mannen så seg rundt, fikk øye på ham og vendte straks blikket bort. Han tok av seg stråhatten og satte seg på den andre siden av den halvmåneformede baren.

Gode Gud, hva var det han ville? Han var avgjort ikke pervers, tenkte Tom for annen gang, skjønt det var først nå den plagede hjernen lette og fant det riktige ordet – som om det ordet kunne verge ham. Han ville heller det skulle være en homoseksuell enn en politimann. Til en homoseksuell kunne man ganske enkelt si «Nei takk», smile og gå sin vei. Tom skjøv krakken tilbake og strammet seg opp.

Tom så mannen vinke til bartenderen at det ikke hastet, og komme rundt baren mot ham. Nå var det her! Tom stirret på ham. De kan ikke gi deg mer enn ti år, tenkte han. Kanskje femten, med god oppførsel … Da mannen åpnet munnen for å snakke, kjente Tom et støt av håpløs, kvalfull anger.

«Unnskyld, men er ikke De Tom Ripley?»

«Jo.»

«Jeg heter Herbert Greenleaf. Far til Richard Greenleaf.» Uttrykket i ansiktet virket mer forvirrende på Tom enn om mannen hadde løftet en revolver mot ham. Ansiktet var elskverdig og smilende. «De er en venn av Richard, ikke sant?»

En svak kontakt ble sluttet i hjernen. Dickie Greenleaf? En lang, blond kar. Han hadde godt med penger også, husket Tom. «Å, Dickie Greenleaf. Ja.»

«I hvert fall kjenner De Charles og Marta Schriever. Det var de som fortalte meg om Dem og sa at De kanskje … mm … Tror De vi kunne sette oss ned ved et bord?»

«Ja», sa Tom villig og tok glasset. Han ble med mannen ned til et tomt bord bakerst i det lille rommet. Reddet, tenkte han. Fri! Ingen kom for å arrestere ham. Dette gjaldt noe annet. Hva det enn kunne være, var det ikke forbrytelse mot staten eller misbruk av postvesenet eller hva de nå kalte det. Kanskje Richard var kommet i klemme. Kanskje Greenleaf ville be om hjelp eller råd. Tom visste på en prikk hva man skulle si til en far som Greenleaf.

«Jeg var ikke helt sikker på at De var Tom Ripley», sa Greenleaf. «Jeg har truffet Dem en gang før, tror jeg. Ble De ikke med Richard hjem en kveld?»

«Jeg gjorde visst det.»

«Schrievers ga meg en beskrivelse av Dem også. Vi har prøvd å få tak i Dem alle sammen, for Schrievers ville gjerne vi skulle møtes hjemme hos dem. De fikk høre av en eller annen at De av og til var i baren The Green Cage. Dette er første kveld jeg har sett etter Dem der, så jeg får vel si jeg har vært heldig.» Han smilte. «Jeg skrev et brev til Dem i forrige uke, men De har visst ikke fått det.»

«Nei, det har jeg ikke.» Marc omadresserte ikke posten hans, tenkte Tom. Pokker ta ham. Kanskje det var en sjekk der fra tante Dottie. «Jeg flyttet for en ukes tid siden», la Tom til.

«Å, ja visst. Jeg sa forresten ikke stort i brevet. Bare at jeg gjerne ville treffe Dem og snakke litt med Dem. Schrievers lot til å mene at De kjente Richard svært godt.»

«Jeg husker ham. Ja.»

«Men De brevveksler ikke med ham?» Faren så skuffet ut.

«Nei, jeg tror ikke jeg har vært sammen med Dickie på et par år.»

«Han har vært i Europa de siste to årene. Schrievers snakket så pent om Dem og mente at De kanskje kunne ha en viss innflytelse på Richard om De ville skrive til ham. Jeg vil han skal komme hjem. Han har en oppgave her – men for tiden bryr han seg ikke om noe jeg eller hans mor kan si til ham.»

Tom var forbløffet. «Hva var det egentlig Schrievers sa?»

«De sa – men jeg skjønner de nok har overdrevet litt – at De og Richard var svært gode venner. De gikk visst ut fra at dere har skrevet til hverandre hele tiden. Jeg kjenner nesten ingen av Richards venner lenger, ser De …» Han skottet på glasset til Tom, som om han gjerne ville budt ham en drink. Men glasset var nesten fullt.

Tom husket at han hadde vært i et cocktailselskap hos Schrievers sammen med Dickie Greenleaf. Kanskje Greenleafs var bedre venner av Schrievers enn han var, og at det var slik det hele hang sammen. For han hadde ikke truffet Schrievers mer enn alt i alt tre eller fire ganger. Siste gang, husket Tom, var den kvelden han hadde satt opp selvangivelsen for Charley Schriever. Charley var TV-direktør, og frilans-honorarene gikk i en håpløs røre for ham. Charley påsto at Tom var et geni fordi han hadde kommet frem til en lavere sum enn Charley, og det på helt lovmessig grunnlag. Kanskje det var det som hadde fått Charley til å uttale seg så rosende om ham overfor Greenleaf. Med utgangspunkt i denne kvelden kunne Charley gi ham attest for å være intelligent, klarhjernet, tvers igjennom ærlig og svært så villig til å gjøre andre en tjeneste. Dette var ikke helt riktig.

«De vet vel ingen annen som står Richard nær og kunne være villig til å få ham hjem?» Greenleaf virket nesten ynkelig.

Kanskje Buddy Lankenau, tenkte Tom, men han hadde ikke lyst til å legge noe slikt over på Buddy. «Nei, dessverre», sa han og ristet på hodet. «Hvorfor vil ikke Richard komme hjem?»

«Han sier han foretrekker å bo i Europa. Hans mor er alvorlig syk, og … Men dette er familieproblemer. Jeg er lei for at jeg har plaget Dem med dette.» Han strøk seg ulykkelig med hånden over det tynne, velkjemmete, grå håret. «Han sier han maler. Det er jo ikke noe galt i det. Han har bare ikke talent som maler. Men han har stort talent som båtbygger, om han bare ville ta seg sammen og bruke det.» Han så opp da en kelner kom bort. «Whisky og soda, takk. Dewar’s. De har ikke drukket ut?»

«Nei takk», sa Tom.

Greenleaf så på Tom. «De er den første av Richards venner som har vært villig til å høre på meg. Alle de andre har sett ut som om de mener at jeg gjør meg skyldig i utilbørlig innblanding.»

Tom skjønte det godt. «Jeg skulle mer enn gjerne hjulpet Dem», sa han høflig. Han husket nå at Dickie hadde pengene sine fra et lite skipsbyggeri. Små seilbåter. Ikke noe å si på at faren ville han skulle komme hjem og overta familieverftet. Tom smilte til Greenleaf og drakk ut. Han satt på kanten av stolen, ferdig til å gå. Men skuffelsen på den andre siden av bordet var nesten ikke til å bære. «Hvor bor han i Europa?» spurte Tom. Ingenting kunne interessere ham mindre.

«I en by som heter Mongibello, sør for Napoli. Det er ikke engang bibliotek der, skriver han. Han gjør ikke annet enn å seile og male. Han har kjøpt et hus der. Richard har sin egen inntekt – ikke meget, men nok til å leve av i Italia, ser det ut til. Jaja, enhver har sin smak. Men jeg må innrømme at jeg ikke kan se sjarmen ved et slikt liv.» Greenleaf smilte tappert. «Kan jeg ikke få by Dem en drink, Mr. Ripley?» spurte han da kelneren kom med pjolteren.

Tom ville gjerne gå. Men han orket ikke la mannen sitte igjen her med det fulle glasset. «Mange takk», sa han og rakte sitt tomme til kelneren.

«Charley Schriever forteller at De er assuransemann», sa Greenleaf elskverdig.

«Det var for en tid siden. Jeg …» Men han hadde ikke lyst til å si at han arbeidet i skattevesenet. Ikke nå. «For tiden er jeg knyttet til regnskapsavdelingen i et annonsebyrå.»

«Så?»

Ingen av dem sa noe på en stund. Greenleaf holdt øynene festet på ham med et hjerteskjærende uttrykk. Hva i all verden skulle han si? Tom angret på at han hadde tatt imot drinken. «Hvor gammel er Dickie blitt nå?»

«Han er femogtyve.»

Det samme er jeg, tenkte Tom. Dickie hadde sikkert glade dager i Europa. Egen inntekt, hus og seilbåt. Hva skulle han hjem for? Ansiktet steg klarere frem i minnet: et stort smil, nærmest blondt hår med store bølger, sorgløst oppsyn. Dickie hadde det godt. Hva hadde han selv fått ut av å være femogtyve? Leve fra hånd til munn. Ingenting i banken. Gå i angst for politikonstabler – og det var i hvert fall noe han aldri hadde gjort før. Han hadde hode for matematikk. Hvorfor kunne ingen betale ham for det? Tom ble klar over at han satt med alle muskler spent og at fyrstikkesken i hånden hans nesten var flatklemt. Han kjedet seg, kjedet seg så det luktet, kjedet, kjedet, kjedet seg! Han ville helst springe opp og gå sin vei uten et ord. Han ville gå tilbake til bardisken og være alene.

Tom tok en slurk av glasset. «Jeg skal gjerne skrive til Dickie, om De vil gi meg adressen», sa han. «Jeg tror nok han husker meg. Vi var sammen i et weekend-selskap på Long Island, husker jeg. Dickie og jeg var ute og samlet muslinger, og alle spiste dem til frokost.» Tom smilte. «Et par av oss ble syke. Det var ikke noe vellykket selskap. Men jeg husker Dickie snakket om at han ville til Europa. Han må ha reist like …»

«Ja, det husker jeg!» sa Greenleaf. «Det var den siste søndagen. Jeg tror han fortalte om muslingene.» Han lo temmelig høyt.

«Jeg var med ham hjem et par ganger også», sa Tom, han tok til å komme i ånde. «Dickie viste meg noen skipsmodeller som sto på bordet oppe hos ham.»

«Det var bare barnslige forsøk!» Greenleaf strålte. «Viste han Dem ikke modellen av skroget? Og tegningene?»

Det hadde ikke Dickie gjort, men Tom sa glad: «Jo visst! Det er klart. Pennetegninger. Fine saker, noen av dem.» Tom hadde aldri sett dem, men han så dem for seg nå, nøyaktige arbeidstegninger med hver linje og bolt og skrue avmerket. Han så Dickie smile og holde dem opp for ham. Han kunne drevet på i flere minutter og utbredt seg i detaljer til fryd for Greenleaf. Men han tok seg i det.

«Ja, Richard har virkelig talent for slikt», sa Greenleaf tilfreds.

«Jeg skulle tro det», nikket Tom. Livsleden var steget et hakk. Tom kjente symptomene. Han fikk dem av og til i selskap, men oftest når han spiste middag på tomannshånd med en han slett ikke hadde hatt lyst til å spise middag med, og kvelden ble lengre og lengre. Nå kunne han være avsindig høflig i kanskje en hel time til, før noe i ham eksploderte så han satte på dør i fullt sprang. «Det er sørgelig at jeg for tiden ikke kan reise til Europa så jeg fikk snakket med Richard selv. Kanskje jeg kunne fått ham til å høre på meg», sa han, bare fordi det var det Greenleaf ønsket han skulle si.

«Mener De for alvor at – ja, det vil si, jeg vet jo ikke om De har planer om å reise til Europa.»

«Nei, det har jeg nok ikke.»

«Richard har alltid hørt på hva vennene hans sa. Kunne De eller en annen som kjente ham, ta permisjon, skulle jeg gjerne sende dere over, så dere kunne snakke med ham. Det ville nok være til større nytte enn om jeg dro selv. Men det er vel ikke mulig at De kunne få permisjon?»

Hjertet gjorde et hopp i Tom. Han satte opp en tankefull mine. Det var håp. Noe i ham hadde luktet det og bykset på før han oppfattet det med hodet. Den stillingen han hadde – å jo! Han ville kanskje blitt nødt til å reise fra byen snart i alle fall. Han ønsket seg bort fra New York. «Det er nok ikke helt umulig», sa han med det samme grublende uttrykket, som om han tok mål av alle de tusen småtingene som kunne tenkes å hindre ham.

«Kan De reise, skal jeg med glede dekke alle utgifter, det sier seg selv. Tror De virkelig det lar seg ordne? I høst, mener jeg?»

Det var midt i september. Tom stirret på gullsignetringen med den nesten glattslitte platen som Greenleaf hadde på lillefingeren. «Ikke umulig. Det skulle være hyggelig å se Richard igjen – særlig om De tror det kunne bli til noen hjelp.»

«Sikkert! Jeg tror han ville høre på Dem. Nettopp fordi De ikke kjenner ham så svært godt … Hvis De sa kraftig fra om hvorfor De mener han burde komme hjem … han ville jo vite at De ikke har noen baktanker med det.» Greenleaf lente seg tilbake i stolen. Han så håpefullt på Tom. «Det rare er at da Jim Burker og hans kone – Jim Burker er min kompanjong – var i Mongibello i fjor på en Europa-tur, lovte Richard at han skulle komme hjem straks det ble vinter. I fjor vinter. Jim har gitt opp. Men hvilken gutt på femogtyve er villig til å høre på en gammel mann på den gale siden av seksti? De greier det nok, der vi andre har meldt pass.»

«Jeg håper det», sa Tom beskjedent.

«Skal det være et glass til? Hva sier De til en riktig god konjakk?»

Det var over midnatt før Tom ga seg på vei hjem. Greenleaf hadde tilbudt å kjøre ham hjem i drosje, men Tom ville ikke han skulle se hvor han bodde – i et fattigslig murhus mellom Third og Second Street med VÆRELSER TIL LEIE slått opp bak glasset i gatedøren. I to og en halv uke hadde Tom bodd sammen med Bob Delaney, en ung mann han nesten ikke kjente. Men Bob var den eneste i hele omgangskretsen som frivillig hadde tatt ham inn da han sto uten tak over hodet. Tom hadde ikke bedt noen venner opp til Bob og ikke fortalt et menneske hvor han bodde. Den største fordelen ved å være hos Bob var at han kunne få posten til George McAlpin dit med et minimum av risiko for å bli oppdaget. Med den stinkende doen nederst i gangen som ikke lot seg låse, og det lurvete lille rommet som så ut som om tusen leieboere hadde holdt til der og etterlatt seg sin særegne form for skitt uten å løfte en hånd for å rense opp, med bunkene med Vogue og Harper’s Bazaar og de veldige, «raffe» røkgrå glassbollene som sto alle vegne med hyssingbiter og blyanter og sigarettstumper og råtnende frukt i! Bob var frilans vindusdekoratør, men hadde for tiden bare arbeid for en og annen antikvitetsforretning på Third Avenue. Det var en slik antikvitetsforretning som hadde gitt ham disse glassbollene i stedet for annet oppgjør. Tom ble rystet da han så hvor skittent det var, rystet over at han i det hele tatt kjente noen som bodde slik, men han visste at han ikke kom til å bli der lenge. Og nå var Greenleaf dukket opp.

Før Tom gikk opp den slitte sementtrappen, så han seg om i begge retninger. Men det var bare en gammel kone som luftet bikkja, og en gammel mann som sjanglet rundt hjørnet fra Third Avenue. Var det noe han hatet, var det følelsen av å bli forfulgt, likegyldig av hvem. Og i det siste hadde han alltid den følelsen. Han løp opp trappen.

Blås i hvor skittent det var, tenkte han da han gikk inn. Straks han fikk passet i orden, skulle han reise til Europa, på første klasse. Med oppvartere som kom løpende bare han trykket på en knapp! Kle seg om til middag, vandre inn i en stor spisesal, snakke med de andre ved bordet som en virkelig herre! Han kunne gratulere seg selv med denne kvelden, tenkte han. Han hadde tatt det helt riktig. Greenleaf kunne umulig ha inntrykk av at han hadde sneket seg til invitasjonen. Tvert imot. Han skulle ikke svikte Greenleaf. Han skulle gjøre sitt beste med Dickie. Greenleaf var så skikkelig en kar; det falt ham ikke inn at det fantes annet enn skikkelige mennesker i verden. Tom hadde nesten glemt at det var slike folk til.

Langsomt tok han av seg jakken og slipset og voktet på hver bevegelse han gjorde som om det var en annen han studerte. Han hadde rettet seg i ryggen, og uttrykket i ansiktet var et annet. For en gangs skyld likte han seg selv. Med fast hånd skjøv han kleshengerne i det sprengfylte kleskottet til Bob sammen for å få plass til sin egen dress. Så gikk han inn i badet. Den rustne dusjen sendte en stråle mot forhenget og en annen i en så uberegnelig spiral at han så vidt greide å bli våt, men han orket ikke sette seg i det uvaskede badekaret.

Da han våknet neste morgen, var ikke Bob der, og et blikk på sengen var nok til å vise at han ikke hadde vært hjemme om natten. Tom hoppet opp og satte kaffekjelen over gassen. Han var glad Bob var ute, så slapp han å fortelle om Europa-turen. Den slasken ville ikke oppfatte annet enn at reisen var gratis. Det ville sikkert ikke Ed Martin eller Bert Visser eller de andre han kjente heller. Han ville ikke si det til noen, og han ønsket ikke følge til båten. Tom ga seg til å plystre. Han var buden til middag hos Greenleafs på Park Avenue i kveld.

Badet og barbert og kledd i dress med stripet slips som han mente ville gjøre seg på passfotografiet, gikk Tom et kvarter etter opp og ned på gulvet med en kopp svart kaffe i hånden og ventet på posten. Siden skulle han til Radio City og ordne med passet. Men hva burde han ta seg til i ettermiddag? Gå på en kunstutstilling så han hadde noe å snakke med Greenleafs om i kveld? Undersøke litt om Burke-Greenleaf Watercraft Inc., og imponere Greenleaf med sin innsikt?

Tom hørte dumpet i brevkassen gjennom det åpne vinduet og gikk ned. Han ventet til postbudet var gått, før han lirket brevet til George McAlpin opp gjennom sprekken i kassen. Så rev han opp konvolutten. Ut falt en sjekk på et hundre og nitten dollar og fireogfemti cent, betalbar til Skattefogden. Gode gamle Mrs. Edith W. Superaugh! Bladde opp uten et kvink og uten så meget som en telefonoppringning. Det var et godt omen.

Han gikk opp igjen, rev konvolutten i småbiter og kastet dem i papirkurven. Sjekken stakk han i innerlommen på en av jakkene i kottet. Nå hadde han sjekker på i alt ett tusen åtte hundre og treogseksti dollar og fjorten cent, regnet han raskt ut i hodet. Dumt at han ikke kunne heve dem, og at ikke et eller annet kjøtthue hadde gjort opp kontant eller skrevet ut sjekken til George McAlpin. Men det var det ennå ingen som hadde. Tom hadde et bankbud-legitimasjonskort som han hadde funnet et eller annet sted, med en gammel dato på som han kunne prøve å rette. Men han var redd han ikke ville greie å få hevet sjekkene, selv med en falsk skriftlig fullmakt, likegyldig hvor liten summen var. Så det hele løp ut i sand. En festlig liten spøk. God sport. Han stjal ikke fra noen. Før han reiste til Europa, ville han brenne opp sjekkene.

Han hadde syv navn til på listen. Skulle han prøve en gang til i løpet av de ti dagene før han reiste? Da han gikk hjem i går etter samtalen med Greenleaf, hadde han tenkt at om Mrs. Superaugh og Carlos de Sevilla punget ut, ville han gi seg. Carlos de Sevilla hadde ikke betalt – han trengte en telefonoppringning som fikk ham til å svette, tenkte Tom – og Mrs. Superaugh hadde vært så lett å plukke at han hadde lyst til å friste lykken bare en gang til.

Tom tok en lilla brevpapireske opp av kofferten i kottet. Det lå noen få lilla korrespondanseark der, og under dem var det forskjellige slags formularer han hadde tatt med seg fra kemneren da han var ansatt der som kontorassistent for noen uker siden. Helt på bunnen lå listen – omhyggelig utvalgte skattytere i Bronx eller Brooklyn, som ikke ville være særlig lystne på å reise helt til hovedkontoret i New York – malere og forfattere og andre som arbeidet frilans og ikke ble trukket i gasje, folk med en inntekt på fra syv til tolv tusen i året. De som tjente så lite, gikk sjelden til skatteeksperter, samtidig som de godt kunne være tenkelige til å lure unna to eller tre hundre dollar i selvangivelsen. William J. Slatterer, journalist – Philip Robillard, musiker – Frieda Hoehn, illustratør – Joseph J. Jennari, tegner – Frederick Reddington, kunstner – Frances Karnegis … Tom trodde særlig på Reddington. Han laget tegneserier og visste sikkert forskjell på pluss og minus.

Han tok to formularer merket VARSEL OM FEIL I SELVANGIVELSEN, la et blåpapir mellom dem og skrev raskt. Siste kolonne – Skatterestanse – fylte han ut med $233.76. Så tok han et skrivepapir påtrykt Kemnerkontoret, Lexington Avenue, strøk ut adressen og skrev:

Mr. Frederick Reddington

På grunn av sterkt arbeidspress ved vårt kontor i Lexington Avenue tør vi be Dem innsende restansen til

Skattekontrollavdelingen

Fullmektig George McAlpin

187 E. 51 Street

New York 22, New York

Ralp F. Fischer,

kemner.

Skattekontrollavdelingen.

 

Tom påførte en uleselig signatur med mange kruseduller. Han la alt det andre ned i esken igjen i tilfelle Bob skulle komme uvarslet inn, og tok telefonen. Reddington var hjemme. Tom forklarte situasjonen kort og knapt og var meget overrasket over at Mr. Reddington ennå ikke hadde fått melding fra Skattekontrollavdelingen. «Den skulle vært utsendt for flere dager siden», sa Tom. «De får den sikkert i morgen. Vi har vært helt overarbeidet her.»

«Men jeg har betalt skatten!» sa en forferdet stemme i den andre enden av tråden. «Den var …»

«Det er slikt som kan skje, vet De, når en arbeider uten skattetrekk. Vi har gått omhyggelig over Deres selvangivelse, og det er ikke til å komme forbi. Vi ville jo nødig sende trekkpålegg til Deres kunder eller Deres agent eller hvem det nå kan være …» Her lo han litt. En vennlig, personlig latter kunne utrette undere. «… Men det må vi nok, om De ikke har innbetalt restansen i løpet av åtteogførti timer. Det er for galt at De ikke har fått varsel om dette før nå, men som sagt …»

«Er det noen jeg kan spørre etter på kontoret, om jeg kommer innom? Dette er jo mange penger!»

«Ja visst.» Tom ble alltid folkelig på dette stadiet. Han snakket som en koselig gammel tusling på over seksti, som kanskje kunne ta Reddington med tål om han kom, men ikke ville slå av en kobbermynt, hvor meget han enn forklarte. George McAlpin var det amerikanske skattevesenet i egen person. «De kunne jo spørre etter meg, for eksempel. Men det er ingen feil mulig, Mr. Reddington. Jeg ville bare spare Dem tidsspillet. Jeg har alle papirene her.»

Tom hadde en lang lekse om nettoinntekt og bruttoinntekt, balanse og fradragsposter og seks prosent rente pro anno fra forfallsdato for skatt av de enkelte inntektsposter, ferdig for avliring med en stemme så uavbrytelig som en stridsvogn. Ingen som hadde hørt ham, møtte opp på kontoret for å få mer av samme sorten. Reddington ga seg uten videre. Tom merket det på tausheten.

«Jaja», sa Reddington oppgitt. «Jeg får se på det når jeg får meldingen i morgen.»

«Gjør det, Mr. Reddington», sa Tom og la på røret.

Han satt litt og kniste med håndflatene presset sammen mellom knærne. Så hoppet han opp, satte skrivemaskinen på plass, kjemmet det lysebrune håret foran speilet og ga seg av sted til Radio City.

